- Yuwana
- <
- 1
- >

Ngwujaꞌri ngwanni ngwujaw ngwullu je
Yuwana
Änï kitabanu
Yuwana gwuru dooꞌra deꞌte ngwooꞌranu ngwükäjäär je ngwudi Yicu ꞌdï na rom (12). Gwullu gitab nggee ngge gendaci Ngwüyäwüd na ngwüjï ngwuꞌter aar ämnï ndi Yicu. Nginde gwaꞌti ondaja elelle gwe gwudi Yicu ngwube inggidi yiima na enggaci gwanni gwenggaca gwe Yicu ngwüjü. Giyee yinggidu ndi ari Yicu gwäꞌtüdï ꞌdidanu dïjï dümnä ꞌdogo, ngwube ru ꞌto Ngwaalu.
Gitab nggee gädäälü enggaci gwe ndi ari Yicu gwuru Ngwujaꞌri ngwudi Ngwaalu gwükäjïng je gïdïdlä, na ndi ari yiꞌrany yüngün yadi ani mïꞌrïnï nono gwanni gwati äbrï keng gwudi ngwüjï gïdïdlä na ndi ari nginde gwuru gwanni Gwubrutaar yelenya ila gwüngün gwanni gwondaja gwe ngwïjïr kitabanu ganni guꞌrin. (13–17), Yuwana gwututa yiꞌral yiꞌra yani ämnï gwudi Yicu gwani ngwoꞌra ngwüngün na ngwujaꞌri ngwüngün ngwanni ngworꞌtemaja ngwe ngindeng je gidigera danni dima aar gu määtä. Ndi mïꞌrä gwudi gitab, gwondaja gwani awa lübïdälü Yicu gwe aar pä küꞌrälä na awa gwuma ꞌdïꞌrä giyiꞌranyanu ngwüꞌtäcä ngwoꞌralu ngwüngün yaji yonyadanu.
Yajang yidi ngwujaꞌri
1. Gwanni Gwubrutaar yelenya gwuru ngwujaꞌri gwudi gwurꞌtaling (1.1–18)
2. Yuwana Almamadan na ngwooꞌra ngwudi Yicu gwerre gwerre (1.19–51)
3. Yirru yidi Yicu ngwüjänü (2.1—12.50)
4. Yomon gwodan Üräjälïm na gito gito Üräjälïm (13.1—19.42)
5. ꞌDïꞌrï na ꞌtädïnälü gwudi Deleny (20.1–31)
6. A Yicu ꞌtäcï ngwoꞌralu ngwüngün Jälïl (21.1–25)
1
Kirictu gwuru Ngwujaꞌri ngwudi Ngwaalu
1 ꞌTuꞌtu gwerre Ngwujaꞌri ngwuju, a Ngwujaꞌri ngwujaar Ngwaalu ngwe a Ngwujaꞌri ru Ngwaalu. 2 ꞌTuꞌtu gwerre, nginde gwujaar Ngwaalu ngwe.
3 Yiꞌral ꞌdar yïgïꞌtïnä nginde gwe. A yiꞌral yere yaꞌti ju yïgïꞌtïnä, yaꞌti gïꞌtïnä nginde gwe. 4 ꞌDünggüngün midi gwuju. A midi nggwee gwuru buri gwudi ngwüjï. 5 Ati buri oꞌrralu gïdïrïmänü aaꞌti be dïrïm burna ndi lenge.
6 A gur ji gani Yuwana gükäjä Ngwaalu. 7 Ngwilada ndi ondaci ngwüjü buri gwe, nunnu a ngwüjï ꞌdar ꞌdingini aar ämnï Ngwaalu nginde gwe.
8 Nginde gwani Yuwana giligoꞌro lüngün, gwäꞌtüdï gwanni gwuru buri. Nginde gwïndädï ꞌdogo ndi ondaji buri ngwe. 9 Ndi ari buri gwanni gwuru ꞌdidanu gwadi ila gïdïdlä ngwoꞌrraci ngwüjälü ꞌdar.
10 Ngwujaꞌri ngwuju gïdïdlä, ngwuru ngwanni ngwugeꞌta ngwe Ngwaalu dïdläyü, a je ꞌti be ngwüjü ngwudi dïdlä lïngïdï. 11 Nginde gwïndädï ngwüjï ngwüngün, a be ngwüjï ngwüngün ꞌdonya. 12 A be loko lanni gwuma aar gwe ämnï, lanni lima ämnï ngwürïny ngwüngün, lima aar je ätädä yelenya aar ru yïjï yidi Ngwaalu. 13 Ngindenga läꞌtüdï yïjï yidi Ngwaalu lïngïnï gwe gwudi lingeno, aar ꞌti rüdï bupi gwudi dïjï, aar be ru lïngïnï gwe gwudi Ngwaalu.
Yuwana gwurnidalu Yicu gwe
14 A ngwujaꞌri ngwuma ru dïjï ngwuma ar le ji ꞌdengge. A lima engga näjïng gwüngün, näjï gwudi Gïjï ꞌdogo jücü ganni gïndï ndi Papa gonyadu gu yïmïꞌrü na ꞌdidanu.
15 Nginde gwuru gwanni gwurnida gwe Yuwanalu dula gaji ganni giming ge ari, “Nginde gwuru be nggwee gwanni gwaru nyi gwe anni ariny, ‘Gwanni nggwo gwïndï gwodan, gwupana ꞌdünggüny ndi ari gwuju gwerre gwerre laꞌtiny na lïngïtï.’ ” 16 Yïmïꞌrü ye yüngün yanni yonyadu, yima aar nje ye onjaci ꞌdar, oꞌre aar nje ye onjaci. 17 Ndi ari Ngwaalu ngwätädï nje yobo yüngün ndi Müjä a be yïmïꞌrü yüngün na ꞌdidanu, aar nje be ätädä ndi Yicu Kirictu. 18 Dïjï dere daꞌti ju aꞌtur dänggädï Ngwaalinga a be Gïjï ru ꞌdogo ganni giru Ngwaalu, ganni gijica Ngwaalinga ngwuru Papa kimere, giru ganni gima inggidi ngindeng.
Yuwana gwäꞌtüdï gwani nginde gwanni Gwubrutaar yelenya
(Mätä 3.1–12; Murkuj 1.1–8; Luka 3.1–18)
19 Ngwujaꞌri ngwuru ngwee ngwudi Yuwana ngwanni ngwondajung je anni ma Ngwüyäwüd ngwudi Üräjälïmïng ükäjä ngwurꞌdala na Ngwullawi aar otacalu ndi ari nginde gwani yärü. 20 Aaꞌti Yuwana nyïꞌrïnä ndi ꞌtäjälü ngwuje ꞌtäcälü tired ngwuje ci, “Äny gwäꞌtüdï gwanni Gwubrutaar yelenya.”
21 Aar ci, “A mine nga gwani yärü? Nga gwuru gwani Ïlïyä?”
Ngwuje ci, “Bärï nggwäꞌtüdï.”
Aar ci, “Nga gwuru dïjïr danni daru de Ngwaalo?”
Ngwari, “Bärï.”
22 Gwurꞌtal ꞌdi aar ci, “Nga gwani yärü? Enggaci nje nga gwani yärü nyii kwoyalu nyii ondaci ngwüjü ngwanni ngwükäjï nje. Nga gwuca ligoꞌro lunga a gwani yärü?”
23 A Yuwana apa ngwujaꞌri ngwanni ngwondaja je dïjïr didi Ngwaalu dani Ajaya ngwari,
“Äny gwuru gwani dulu didi ngwujaꞌri ngwudi dïjï deꞌte danni durnidalu dula poor gïtäny ngwari,
‘Gïꞌtïjär Ngwaalu gay mama ngwüdünälü.’ ”1.23 Ajaya 40.3
24 A Ngwübärrïjï ngwoko ngwükäjäär je 25 otacalu aar ci, “Nga mine arra ma ang nyïnyï ngwüjü manari nga gwäꞌtüdï gwanni Gwubrutaar yelenya nga ꞌti rüdï gwani Ïlïyä, nga ꞌti rüdï dïjïr dere didi Ngwaalu?”
26 A je Yuwana ci, “Äny gwadi nyïnyï ngwüjü yaw ye ꞌdogo, a be gweꞌte nggwo gidiliganu gwaꞌti aang lïngïdï. 27 Nginde gwuru gwanni gwadi nyi gwujana gwodan gwupana ꞌdünggüny äny gwaꞌti ädï ꞌdünggüngün ndi nyi jürbälü nyi gwallada ngwaralu mbüny ngwudi ngwüdän ngwüngün.”
28 Yiꞌral giyee ꞌdar yiju ngwaalu ngwani Bidaniya dambal ndi üꞌrü yaanu yidi Ordoning ngwaalu ngwanni ngwuju gu Yuwana ndi nyïnyï ngwüjü.
Yicu gwuru Girany gidi mïꞌrïnï nono gïndï Ngwaalu
29 Bïgänü nggwoo a Yuwana enggada Yicung ndi ila ngwari, “Änggädär Giranyu gidi Ngwaalu giru be nggone ganni gadi äbrï keng gwudi ngwüjï ngwudi dïdlä! 30 Gwuru be nggwee gwanni gwaru nyi gwe anni ariny, ‘Gwanni nggwo gwïndï gwodan gwupana ꞌdünggüny ndi ari gwuju gwerre gwerre laꞌtiny na lïngïtï.’ 31 Äny gwaꞌti nyi lïngïdï, a be yanni yïgäbïcïny nyi be ilada ndi nyïnyï ngwüjü yaw ye, yiru ndi ari nunnu ngwüꞌtädïnälü Yïjïräyïl.”
32 A be Yuwana ondaji ngwujaꞌri ngwe ngwari, “Äny gwänggädï Lïgïꞌrïmä lidi Ngwaalu lüllü kerala nono amaam ngwaw nono. 33 Gwaꞌti gwaadi nyi lenge a be Ngwaalu ngwanni ngwükäjïny ndi nyi nyïnyï ngwüjü yaw ye, ngwuru ngwuciny, ‘Gur ganni ga engga a gu Lïgïꞌrïm üllä ngwaw nono, nginde gwuru be gwanni gwadi nyïnyï ngwüjü Lïgïꞌrïm le lanni Lijuꞌru.’ 34 Äny gwänggädï ngindeng a nggwondaja ndi ari Gïjï nggee giru gidi Ngwaalu.”
Ngwooꞌra ngwudi Yicu
35 Bïgänü nggwoo, a Yuwananga ji ndi dünälä ngwooꞌra ngwe ngwüngün rom ngenone mana. 36 Anni ma Yuwana enggada Yicung gwïndädï nono, ngwari, “Änggädär, Giranyu giru be nggee gidi Ngwaalu!”
37 Anni ma ngwooꞌra ngwüngün rom ꞌdingini nggu ari no, aar aw Yicung giyora. 38 A Yicu gwurlalu ngwuje engga gwädäär giyora, ngwuje otacalu, “Ngaa lïmïnä ange?”
Aar ci, “Gwani Doorta,*1.38 Ngwujaꞌri ngwee Yärmïyängä ngwani Räbbï. nga ngwati ji ne?”
39 A je Yicu ci, “Ilar ngaa engga.” Lingen lïndï be ꞌdi ngwugwurli ngwuru kwoꞌrongo digera de ngindenga aar ele ꞌdi aar enggada ndi ari nginde gwati ji ne. Aar le jalu gomon nggoo.
40 Gur geꞌte ngwooꞌranu ngwoo rom ngwudi Yuwana, gani Andrawuj, gwenggen gwudi Jamaan gwanni gwati aar ci Butruj ngindenga liru lani liꞌdingina Yuwanang anni ondajung. Aar ru lanni lima aw Yicu giyora. 41 Nginde ngwumbuji gwenggen gwani Jamaan gwerre gwerre ngwube ci, “Nyii lima mbuja ngindeng gwanni Gwubrutaar yelenya (gwani Kirictu).†1.41 Ngwürïny ngwani Kirictu Yïgïrïyängä aar ani Micaya Yïbrïyängä, ꞌdün ngwani gwanni gwubrutaar yelenya.” 42 A nginde ru gwuma apa Jamaaning aar gwe ila ndi Yicu.
A Yicu ombaji ngwube ci, “Nga gwuru gwani Jamaan gïjï gidi Yuna.” A be nga gwadi ani Japa (gwani ngwurꞌda).
43 Bïgänü nggwoo a Yicu dïꞌrï gwadi ele Jälïl. Ngwumbuji guru gani Bïlïpüj ngwuci, “Gwujaniny.” 44 Bïlïpüj gwati ji kündär gani Bid Jäyïdä gündär ganni gati gu Andrawujinga Butruj gwe ji. 45 A Bïlïpüj ele ngwumbuji guru gani Nataniyal ngwuci, “Änyängä limbuju dïjü danni daru de Müjä kitabanu gidi Yobo na danni daru de ngwïjïr ngwudi Ngwaalu giyitabanu yanni yullaar je, Yicu gwudi Najrang gïjï gidi Yüjïb.”
46 A Nataniyal ari, “Najra! Giru ange gere gidi Najrang gijaw?”
A Bïlïpüj ci, “Ila ꞌdogo ang engga.”
47 Anni ma Yicu engga Nataniyaling ndi ila nggwe ari, “Nggwo ngene gwanni gwuru Dïjïräyïl ꞌdidanu yere yaꞌti gu yiru ꞌtur.”
48 A Nataniyal otacalu ngwuci, “Nga gwülïngïdïny ne?”
A Yicu ci, “Äny gwänggädängä ꞌtuꞌtu anaku ja gu na ndi jalu gidimnigoranu, gaji ganni gaꞌti ara ge na Bïlïpüj urnidu.”
49 A Nataniyal ari, “Gwani Doorta, nga gwuru Gïjï gidi Ngwaalu, nga gwuru Deleny didi Yïjïräyïl.”
50 A Yicu ci, “Nga gwämnä ꞌdünggüny ndi ari nggwuma ang ci nggwänggädängä ndi jalu gidimnigoranu. Ya je engga yanni yipana giyiꞌral giyee.” 51 Ngwoꞌre ngwugendaci ngwuci, “Äny gwadi ang ondaci ꞌdidanu ndi ari, nga gwa enggada gere ga ïgïtïnï, a gwa enggada yïꞌrrä yidi Ngwaalu yändï aar üllä Gïjü nono gidi Dïjï dümnä.”

- Yuwana
- <
- 1
- >

1:23 1.23 Ajaya 40.3

*1:38 1.38 Ngwujaꞌri ngwee Yärmïyängä ngwani Räbbï.

†1:41 1.41 Ngwürïny ngwani Kirictu Yïgïrïyängä aar ani Micaya Yïbrïyängä, ꞌdün ngwani gwanni gwubrutaar yelenya.

© 2020 WBT